
"Harccal virraszták bölcsőnk álmait"

Nagyillés Anikó
Néprajz MA 1. évfolyam
Szegedi Tudományegyetem Bölcsészettudományi Kar
„HARCCAL VIRRASZTÁK BÖLCSŐNK ÁLMAIT” A KÉT VILÁGHÁBORÚ KÖZÖTTI HŐSÖK TISZTELETÉNEK BEMUTATÁSA AZ 1938-AS SZENTESI HŐSÖK EMLÉKÜNNEPE PÉLDÁJÁN.
Dolgozatom témája a két világháború közötti hősök ünnepének bemutatása egy konkrét ünnepség, az 1938-ban, Szentesen megtartott hősök emlékünnepe alapján. 1938 egyrészt Szent István év volt, másrészt ebben az évben tartották Budapesten az Eucharisztikus Világkongresszust. Mindezek eredményeként a szentesi megemlékezés is a korábbinál nagyobb szabású volt.
A dolgozatom értelmezési kerete a kulturális emlékezet, a nemzetvallás és a komparatív szimbológia. Forrásaim elsősorban a Szentesi Naplóban 1938-ban megjelent cikkek, illetve viszonyításként felhasználtam Csongrádmegyei Hírlap, a Délmagyarország című folyóirat egyes számait, illetve az Uj Idők pünkösdi számát.
Úgy vélem, hogy az ünnepség liturgia parafrázisként is értelmezhető, amelynek célja a közösség összetartozásának, a „mi” tudatának megerősítése. Emellett fontos volt az egyéni emlékezet kollektív emlékezetbe való belehelyezése, s ezáltal a nemzetvallás mitologizált szekuláris történeti tudatának kiépítése. Ezzel kapcsolatban a megemlékezéseknek fontos szerepük volt a szocializációban is, hiszen „az emlékezet a szocializálódás folyamán tapad az emberhez. Bár mindig az egyén az, aki emlékezettel „rendelkezik”, mégis az emlékezőképesség kollektív produktum.” – írja Maurice Halbwachs.
Noha a Hősök Emlékünnepét törvény írta elő, egyaránt volt felülről és alulról jövő kezdeményezés. Mindez a két világháború között meghatározó irredenta gondolkodásba illeszkedett.
A Hősök Emlékünnepe 2001 óta újra létező ünnep, Hősök Emléknapja néven. Éppen ezért úgy gondolom, hogy a téma aktuális, hiszen a 21. századi megemlékezés nem értelmezhető a 20. századi (és esetenként a 19. századi) előzményeinek ismerete nélkül.
Témavezető tanár neve: dr. Glässer Norbert
Beosztása: tanársegéd



